## 7. évfolyam

Óraszám: 34 óra.

A témakörök áttekintő táblázata:

|  |  |
| --- | --- |
| ***Témakör neve*** | ***Óraszám*** |
| 1. A kísérleti megfigyeléstől a modellalkotásig | 5 |
| 2. Az anyagi halmazok | 11 |
| 3. Atomok, molekulák és ionok | 10 |
| 4. Kémiai reakciók | 8 |
| *Összes óraszám:* | *34* |

*1. A kísérleti megfigyeléstől a modellalkotásig*

Óraszám: 5 óra

Tanulási eredmények

A témakör tanulása hozzájárul ahhoz, hogy a tanuló a nevelési-oktatási szakasz végére:

* ismeri a természettudományos vizsgálatok során alkalmazott legfontosabb mennyiségeket
* tudja és érti, hogy a hiedelmeket nem szabad tényeknek tekinteni;
* tudja és érti, hogy a hétköznapi módon, a mindennapi tapasztalatokon alapuló gondolkodás nem elégséges a tudományos problémák megoldásához.

A témakör tanulása eredményeként a tanuló:

* tudja, hogy a keverékek alkotórészeit az alkotórészek egyedi tulajdonságai alapján választhatjuk szét egymástól, ismer konkrét példákat az elválasztási műveletekre (pl. bepárlás, szűrés, ülepítés);
* megismeri néhány köznapi anyag legfontosabb tulajdonságait és az anyagok vizsgálatának egyszerű módszereit.

Fejlesztési feladatok és ismeretek

* Megfigyelési és manuális készség fejlesztése
* Kísérletek értelmezése és biztonságos megvalósítása
* A részecskeszint és a makroszint megkülönböztetése
* Elválasztási műveletek megismerése
* elválasztási műveletek elvégzése kísérleteken

Fogalmak: egyszerű mérési módszerek, tömeg, térfogat, sűrűség, elválasztási eljárások, kísérleti eszközök, desztilláció

Javasolt tevékenységek

* Szilárd keverékek (pl. só és homok) elválasztása oldással, szűréssel, bepárlással
* A víz vagy vörösbor desztillációjának bemutatása, a desztilláció folyamatának értelmezése
* Homok és víz keverékének elválasztása ülepítéssel, dekantálással, illetve szűréssel
* Alkoholos filctollak festékanyagainak, klorofill alkotóinak elválasztása papírkromatográfiával
* Háromkomponensű (konyhasó-homok-vaspor) keverék szétválasztásának megtervezése, a várható tapasztalatok megbecsülése, a vizsgálat csoportokban történő megvalósítása, a tapasztalatok összevetése az előzetes elképzeléssel, a következtetések levonása
* Egyszerű fényképgaléria készítése az elvégzett kísérletekről, szövegaláírás a képekhez

*2. Az anyagi halmazok*

Óraszám: 11 óra

Tanulási eredmények

A témakör tanulása hozzájárul ahhoz, hogy a tanuló a nevelési-oktatási szakasz végére:

* tudja és érti, hogy attól még, hogy egy elem vagy vegyület mesterségesen került előállításra vagy természetes úton került kinyerésre, még ugyanolyan tulajdonságai vannak, ugyanannyira lehet veszélyes vagy veszélytelen, mérgező vagy nélkülözhetetlen.

A témakör tanulása eredményeként a tanuló:

* képes egyszerű kísérletek elvégzésére és elemzésére az elemekkel, vegyületekkel és keverékekkel kapcsolatban;
* ismeri a természettudományos vizsgálatok során alkalmazott legfontosabb mennyiségeket és azok kapcsolatát;
* részecskeszemlélettel értelmezi az oldódás folyamatát és az oldatok összetételét;
* példát mond a valódi oldatra és a kolloid oldatra

Fejlesztési feladatok és ismeretek

* Az érvelési készség fejlesztése
* A keverékek
* Az oldatok és összetételük
* Az oldódás
* számolási feladatok
* Egyszerű kolloidok

Fogalmak: oldat, oldott anyag, oldószer, oldódás, oldhatóság, tömegszázalék, térfogatszázalék, telítetlen oldat, telített oldat, fiziológiás sóoldat, rendszer, valódi oldat, kolloid oldat, komponens, levegő, ötvözetek

Javasolt tevékenységek

* Konyhasó oldhatóságának meghatározása kísérleti úton, az oldhatóság megadása x gramm só / 100 gramm víz értékben a vizsgálat hőmérsékletén
* Grafikonok és táblázatok adatainak elemzése a különböző anyagok oldhatóságával, valamint egy anyag különböző hőmérsékleten való oldhatóságával kapcsolatban
* A diffúziót szemléltető tanulókísérletek elvégzése
* A diffúziót részecskeszemlélet alapján bemutató magyar (vagy idegen) nyelvű animáció, illetve kisfilm keresése az internet segítségével, szövegkönyv (és narráció) készítése a fimhez
* Az oldás sebességét befolyásoló tényezők kísérleti úton történő vizsgálata
* Kristályok növesztése otthon (pl. konyhasó, timsó, kandiscukor)
* Oldatkészítési gyakorlat, adott tömegű és tömegszázalékos oldat elkészítése a laboratóriumi eszközök (mérleg, főzőpohár, mérőhenger, vegyszeres kanál, üvegbot) felhasználásával
* Oldatkészítési gyakorlat, adott térfogatú és térfogat-százalékos oldat elkészítése laboratóriumi eszközök (pl. mérőhengerek, főzőpoharak, üvegbot, esetleg mérőlombik) felhasználásával
* Példák gyűjtése a köznapi életből tömeg- és térfogat-százalékos adatok megadására
* Szövegkeresés és értelmezés a fiziológiás sóoldat összetételéről és szerepéről az orvosi gyakorlatban
* Nagyon egyszerű számítási feladatok elvégzése a tömegszázalék köréből
* Kiselőadás, poszter vagy digitális bemutató készítése „Az emberiség történetének legfontosabb fémei, ötvözetei” címmel
* Kiselőadás, poszter vagy digitális bemutató készítése „Ötvözetek a mindennapjainkban (acél/könnyűfém felni/lágyforrasz stb.)” címmel

*3. Atomok, molekulák és ionok*

Óraszám: 10 óra

Tanulási eredmények

A témakör tanulása hozzájárul ahhoz, hogy a tanuló a nevelési-oktatási szakasz végére:

* tudja és érti, hogy a hétköznapi módon, a mindennapi tapasztalatokon alapuló gondolkodás nem elégséges a tudományos problémák megoldásához;
* tudja és érti, hogy a közkeletű hiedelmeket nem szabad tényeknek tekinteni;
* ismeri a természettudományos vizsgálatok során alkalmazott legfontosabb mennyiségeket és azok kapcsolatát.

A témakör tanulása eredményeként a tanuló:

* különbséget tesz elemi részecske és kémiai részecske, valamint atom, molekula és ion között;
* szöveges leírás vagy kémiai szimbólum alapján megkülönbözteti az atomokat, molekulákat és ionokat;
* ismeri a legfontosabb elemek vegyjelét, illetve vegyületek képletét;
* tudja, hogy az atom atommagból és elektronburokból épül fel;
* fel tudja írni a kisebb atomok elektronszerkezetét a héjakon lévő elektronok számával (Bohr-féle atommodell);
* tudja, hogy az atom külső elektronjainak fontos szerep jut a molekula- és ionképzés során;
* érti egyszerű molekulák kialakulását (H2, Cl2, O2, N2, H2O, HCl, CH4, CO2), és fel tudja írni a képletüket;
* érti az egyszerű ionok kialakulását (Na+, K+, Mg2+, Ca2+, Al3+, Cl-, O2-), és analógiás gondolkodással következtet az egy oszlopban található elemekből képződő ionok képletére;

Fejlesztési feladatok és ismeretek

* Vitakészség fejlesztése
* A társakkal való együttműködés képességének fejlesztése
* A biztonságos eszköz- és vegyszerhasználat elsajátítása
* Internetes források használatának fejlesztése
* Számítógépes bemutató készítésének gyakorlása
* Alkotás digitális eszközzel
* Az atom felépítése és fontosabb jellemzői
* Az atomok periódusos rendszere
* A molekulák felépítése és fontosabb jellemzői
* Az ion képződése

Fogalmak: elemi részecske, proton, elektron, neutron, kémiai részecske, atom, molekula, ion, kation, anion, elemmolekula, vegyületmolekula, atommag, elektronburok, rendszám, periódusos rendszer, nemesgázszerkezet, kémiai kötés, vegyjel, képlet.

Javasolt tevékenységek

* Atomszerkezeti modellező játékok keresése az interneten
* A lángfestés jelenségének elvégzése vagy bemutatása, kapcsolat keresése a tűzijátékokkal
* Atomok és molekulák modellezése, golyómodellek készítése gyurmából, hungarocell golyókból vagy papírkorongokból, az atomok méretviszonyainak megfigyelése
* Az atomok, az ionok és a molekulák összehasonlítása táblázatos formában (pl. az oxigén példáján)
* Információgyűjtés a periódusos rendszerről, poszter vagy prezentáció készítése a témával kapcsolatban
* Kiselőadások a periódusos rendszer fontosabb, gyakoribb, érdekesebb elemeiről szakkönyvek és internetes források felhasználásával, a források megnevezésével
* Projekt: a periódusos rendszer (művészi/vicces/informatív) elkészítése csoportokban kartonlapokból, kerámiacsempékből stb.
* Magyar és idegen nyelvű, ingyen letölthető, periódusos rendszert megjelenítő mobiltelefonos/táblagépes applikációk feltérképezése, az alkalmazhatóságuk korlátjainak megállapítása
* „Milyen a periódusos rendszer mint társasjáték?” – kreatív ötletek gyűjtése a periódusos rendszer társasjátékká való alakítására
* Játék a vegyjelekkel: nevek kirakása vegyjelekből, a kedvenc vers egy szakaszának átírása vegyjelekkel, egyszerű szöveges vagy rajzos rejtvények készítése a vegyjelekkel, elemek nevével kapcsolatban
* Memóriakártyák készítése a fontosabb elemek és vegyületek nevének és kémiai jelének (vegyjelének, képletének) megjegyzéséhez

*4. Kémiai reakciók*

Óraszám: 8 óra

Tanulási eredmények

A témakör tanulása hozzájárul ahhoz, hogy a tanuló a nevelési-oktatási szakasz végére:

* ismeri a természettudományos vizsgálatok során alkalmazott legfontosabb mennyiségeket és azok kapcsolatát, fel tudja írni a kémiai egyenleteket

A témakör tanulása eredményeként a tanuló:

* a részecskemodell alapján értelmezi az egyszerű kémiai reakciókat;
* ismeri a kémiai reakciók végbemenetelének legalapvetőbb feltételeit;
* ismeri a köznapi élet szempontjából legalapvetőbb kémiai reakciókat (pl. égési reakciók, egyesülések, bomlások);

Fejlesztési feladatok és ismeretek

* A biztonságos eszköz- és vegyszerhasználat elsajátítása
* A csoportmunkában való részvétel készségének fejlesztése
* Alkotás digitális eszközzel
* A kémiai információk keresése és értelmezése
* A fizikai és a kémiai változások megkülönböztetése
* A reakciók egyenletének leírása szavakkal, a folyamat értelmezése
* A köznapi életben jelentős kémiai reakciók

Fogalmak: kémiai reakció, reakcióegyenlet, csapadék, gázfejlődés, , egyesülés, bomlás, égés, gyors égés, lassú égés

Javasolt tevékenységek

* Egyszerű kémiai reakciók végrehajtása, a kémiai változás értelmezése (pl. a hurkapálca égése, a csillagszóró égése, a szódabikarbóna reakciója ételecettel, a vörösbor színének megváltozása szódabikarbóna hatására, a cukor karamellizációja, a meszes víz reakciója szén-dioxiddal stb.), a megfigyelések leírásának gyakorlása
* Érdekes, akár bonyolultabb kémiai kísérletek megfigyelése videofilmeken, a kémiai változás értelmezése
* Az égés tanulmányozása, a gyors (gyufa égése, földgáz égése, borszesz égése, csillagszóró égése, magnézium égése) és lassú égés (rozsdásodás, korhadás) tanulmányozása egyszerű kísérletekkel
* Néhány egyszerűbb égési folyamat szóegyenlettel történő felírása
* Az égés feltételeinek vizsgálata, az éghetetlen zsebkendő kísérlet elvégzése
* Információk gyűjtése a tűzesetekkel és a tűzoltással kapcsolatban
* Kiselőadás a lakástüzek, erdőtüzek megelőzésével és a tűzoltással kapcsolatban
* Videofilm megtekintése a hivatásos tűzoltók munkájával kapcsolatosan